钦定古今图书集成/明伦汇编/官常典/第398卷 > 张逵
## 钦定古今图书集成/明伦汇编/官常典/第398卷 > 张逵

按《明外史》本传：“逵字懋登，馀姚人，正德末进士，改庶
吉士。嘉靖元年授刑科给事中，滁州判官史道先为
给事中，坐讦大学士杨廷和下狱。尚书彭泽又诋道
横议。逵言道以谏官言事，本许风闻，可也；至欲倒持
政柄，而杀内阁之权；泽以议论大臣，当存体貌，固也；
至欲因噎废食，而箝言官之口。且今日大臣未尝面
对。臣方忧腹心之任不专，而论者以为太重，言官罕
承俞旨。臣方忧耳目之司失职，而说者以为横行。因
一事之失，而伤莫大之体。此有识所为窃叹也已”，疏
言：“陛下临御之初，国是大定。今举动渐乖，诏墨未干，
涣汗随反。治效未臻，弊端旋复。先朝尝建新寺，崇佛
教矣，今则斋醮繁兴。先朝尝嬖群小，滥传乞矣，今则
爵赏无纪，先朝尝颁内降，疏辅弼矣，今政事不关于
宰执者非一”；先朝尝弃法司、脱大狱矣，今刑罚不行
于贵近者甚多。台谏会奏而斥为渎扰，大臣执法而
责以回奏。至如崔元封侯，蒋轮市宠，陈万言乞赐第，
先朝贵戚未有若是恩幸也。廖鹏缓死，刘晖得官，李
隆复遣官勘问，先朝“罪人，未有若是淹纵也。愿陛下
一反目前之所为，不胜幸甚。”报闻，给事中刘最、邓继
曾谪官，逵疏救，不听。寻伏阙争《大礼》，下狱廷杖。时世
宗厌恶言官，动遭谴责。逵于四年十一月上疏曰：“近
廷臣所上封事，陛下批答，必曰‘已有旨处置，是已行
者不可言也；曰尚议处未定，是未行者不可言也。二
者不言，则是终无可言也。且今日言者，已非陛下初政时比矣。初年，事之大者，既会疏公言之，又各疏独
言之。一不得行，则相聚环视，以不得其言为愧。近者
不然，会疏则删削忌讳以避祸，独疏则毛举纤微以
塞责。一不蒙谴，则交相庆贺，以苟免为幸。消谠直之
气，长循默之风，甚非朝廷福也’。”章下所司，寻进右给
事中，提督京营。武定侯郭勋以奸利事为巡视科道
王科、陈察所劾，帝慰留勋。逵与同官郑自璧、赵廷瑞
言：“勋倚奸成横，用酷济贪，笼络货资，渔猎营伍。为妖
贼李福达请属，为逆党陆完雪冤。温旨谕留，是旌使
纵也。”既复言：“福达诳惑愚民，称兵犯顺。勋党叛逆，罪
不容诛。”不听。寻以言事忤旨，黜为吴江县丞。勋必欲
害之，坐《福达》狱逮问，谪戍辽东边卫。居十年，母死不
得归，哀痛而卒。隆庆初，赠光禄少卿。